Palarangan kanthong plastik

Palarangan kanthong plastik iku angger-angger kang matesi panganggoning kanthong plastik ènthèng ing toko-toko ècèran. Ing wiwitan abad ka-21, ana trèn global pambusakan kanthong plastik ènthèng. Kanthong plastik kanggo blanja lumrahé dianggo mung ping pisan. Kanthong iki digawé saka plastik jinis low-density polyethylene (LDPE), lan diwènèhaké kanthi gratis marang palanggan nalika tuku barang: kanthong iki pancèn dianggep pénak, murah, lan higiyènis nalika nggawa barang. Nanging, masalah banjur metu jalaran kanthong plastik iku sumber daya kang ora kaanyaraké (non-renewable resources kaya ta lenga patra, gas, lan areng watu), angèl nalika nindakaké pangguwakan kang trep, lan ana dampak lingkungané. Bareng karo pangélongan kanthong plastik ènthèng, toko-toko padha nepungaké tas blanja kang kena dianggo manèh.
Pirang-pirang pamaréntahan nglarang dodolan kanthong plastik, tuladhané ya iku palanggan kudu mbayar yèn péngin nganggo kanthong plastik, utawa majegi toko kang ngadol kanthong plastik. Pamaréntah Banggaladésa dadi kang pisanan kang nglarang kanthong plastik sawutuhé ing 2002. Ing taun 2010 nganti 2019, kawicaksanan publik kang kanggo mbusak panganggoning kanthong plastik dadi mundhak ping telu. Ing 2022, palarangan kaya mangkono iku wis ditrapaké ing 99 nagara, mawa tingkat palarangan kang béda-béda, lan 32 nagara uga ngongkon wargané ngetokaké dhuwit yèn péngin nganggo kanthong plastik ing toko. Palarangan lan mbayar kanthong plastik uga disahaké déning sawetara yuridiksi ing tingkat provinsi.
Kanthong plastik marakaké akèh masalah lingkungan lan ékologi ing skala cilik nganti gedhé. Masalah paling lumrah kang diwetokaké kanthong plastik iku cacahing limbah kang digawé. Akèh kanthong plastik kang pungkasané malah ana ing dalan lan tumuli nyemari sumber banyu saha kali.
Senadyan ta plastiké wis diguwak kanthi trep, plastiké bakal butuh wektu nganti taunan supaya kauré (terurai), lan isih bakal nggawé sampah kang cacahé akèh ing wektu suwé. Kanthong kang diguwak kanthi sembarangan uga bakal nyemari dalan banyu, nyumpeti kalèn, lan tinemu ing segara, mènèhi dampak ala marang ékosistem makhluk segara. Volume limbah plastik kang gedhé uga kaguwak menyang segara saben taun. Bab iki marakaké anceman marang spésiyes segara lan nganggu ranté panganan ing kana. Sawetara spésiyes mikroba mapan ing partikel-partikel plastik kang ngundhakaké bebayané, lan partikel-partikel plastik kang kagawa angin bisa mujudaké tumpukan sampah ing pirang-pirang pérangan segara. PBB mrakirakaké yèn bakal akèh plastik tinimbang iwak ing segara nalika taun 2050 kajaba nagara-nagara nindakaké tumindak darurat kanggo mromosikaké prodhuksi, panganggonan, lan pangurusan limbah plastik ing sadawané siklus urip plastik.
Kanthong plastik diweruhi nyumbang pamanasan global. Sawisé diguwak, nuli kena sorotan srengéngé terus-terusan, palumahing plastik iki bakal ngasilaké gas rumah kaca kang lumayan akèh, kaya ta métana lan étiléna. Kajaba iku, amerga sipat senyawa kimia mawa karapetan kang cilik utawa dhuwur pangé, marakaké kanthong plastik gampang kauré tinimbang jinis plastik liyané. Kasilé, palumahing aréa plastik kang kasorot srengéngé nggelisaké panguculan gas rumah kaca. Asiling gas penjejak (trace gas) mundhak makaping-kaping saka plastik murni dhedhasar palumahing aréa lan wektu suwéné. Mula, LDPE ngetokaké gas rumah kaca nganti tingkat kang luwih angèl diurusi tinimbang jinis plastik liya. Ing pungkasan inkubasi sasuwéné 212 dina, émisi kang kacathet ya iku 5,8 nmol g-1 d-1 métana, 14,5 nmol g-1 d-1 étiéna, 3,9 nmol g-1 d-1 étana, lan 9,7 nmol g-1 d-1 propiléna.